Sláger lett a világ legunalmasabb videója – nem véletlenül
Ennyire még sosem volt izgalmas a finomítók részleges leállása a karbantartási munkálatok miatt.
Nem kevés ideje foglalkozunk vírusvideókkal; nap mint nap látunk olyan felvételeket, klipeket, amelyek váratlanul nagyon gyorsan elterjednek az interneten. Azt gondoljuk, hogy már értjük a mechanizmust, hogy mi mitől sikeres, de azért a mai napig néha elcsodálkozunk egy-egy videó karrierjét látva. Például most.

Kezdjük ott, hogy az alábbi felvétel több mint három éve került fel a YouTube-ra. Ezt persze felülírja, hogy most fedezte fel egy Reddit-használó, és most hívta fel az internet egyik legfurább közösségének figyelmét erre a csodára.

A másik, hogy az oktatóvideó az olajfinomító cégek működésével kapcsolatos. Nem az az őrülten populáris téma, igaz? Az EPCM-PSI tananyagában a hölgy a finomítók részleges leállásának folyamatát ecseteli – amikor karbantartási munkálatok miatt nem teljes a termelés. Nem túl izgi, ugye?

De akkor miért kapták fel ilyen hirtelen „minden idők legunalmasabb videóját”? Persze a kérdés költői. Nem a téma miatt. A videó után idézünk néhány pazar kommentet.

Az egyik hozzászóló ezt írja: „Tizenhétszer néztem végig a videót. De még mindig nem tudom, mi az a részleges leállás.”

Egy másik komment: „Órák óta nézem ezt a videót, de elképzelésem sincs, hogy miről szól.”

És még néhány gyöngyszem:

„HOGY HÍVJÁK EZT A NŐT?????”

„Elmentem olajcserére”.

„Két nagyon jelentős oka van, hogy végignéztem ezt a videót”.
vírusvideó